**“Uşaqların zərərli informasiyadan qorunması haqqında” Azərbaycan Respublikasının 2018-ci il 30 oktyabr tarixli 1310-VQ nömrəli Qanununa əsasən, Dövlət Komitəsi tərəfindən informasiya məhsulunun yaş təsnifatının aparılması üzrə ekspertlərə ixtisas attestatının verilməsi ilə bağlı**

**görülmüş işlər**

“Uşaqların zərərli informasiyadan qorunması haqqında” Qanunun 5.3-cü maddəsinə görə informasiya məhsulunun Azərbaycan Respublikasının ərazisində dövriyyəsindən əvvəl onun istehsalçıları tərəfindən həmin məhsulun müstəqil şəkildə və ya ekspertin iştirakı ilə yaşa görə təsnifatlaşdırılması həyata keçirilir. İnformasiya məhsulunun yayıcısı həmin məhsulun müstəqil şəkildə və ya ekspertin iştirakı ilə yaşa görə təsnifatlaşdırılmasını təmin etmədən ölkə ərazisində yaya bilməz. Yaş təsnifatının aparılması zamanı ekspertlərin xidmət haqqı ekspertizanı sifariş edən şəxs tərəfindən ödənilir.

Xüsusi olaraq qeyd etmək istərdik ki, uşaqların zərərli informasiyadan qorunması haqqında qanunvericiliyin pozulması Azərbaycan Respublikası İnzibati Xətalar Məcəlləsinin 388-2.-ci maddəsi ilə tənzimlənir.

Yaş təsnifatının aparılması məqsədi ilə informasiya məhsulunun ekspertizası Ailə, Qadın və Uşaq Problemləri üzrə Dövlət Komitəsindən ixtisas attestatı almış fiziki ekspertlər tərəfindən qanunvericilikdə müəyyən edilmiş qaydada həyata keçirilir. Şəxsə ixtisas attestatının verilməsi üçün onun işlədiyi hüquqi şəxs (ekspert təşkilatı) bu barədə Dövlət Komitəsinə müraciət edir.

Qanunun 13.2-ci maddəsinə əsasən, Azərbaycan Respublikası Nazirlər Kabinetinin 2020-ci il 29 iyul tarixli 268 nömrəli Qərarı ilə təsdiq edilmiş “İnformasiya məhsulunun yaş təsnifatının aparılması üzrə ekspertlərə ixtisas attestatının verilməsi, attestatın qüvvədəolma müddətinin dayandırılması və ya ona xitam verilməsi, ekspertlərin və ekspert təşkilatlarının reyestrinin aparılması və onların fəaliyyətinə nəzarət Qaydaları”nın 1.2-ci bəndində qeyd olunmuş məsələlər (informasiya məhsulunun yaş təsnifatının aparılması üzrə ekspertlərə ixtisas attestatının verilməsi, attestatın qüvvədəolma müddətinin dayandırılması və ya ona xitam verilməsi, ekspertlərin və ekspert təşkilatlarının reyestrinin aparılması və onların fəaliyyətinə nəzarət) Komitə tərəfindən həyata keçirilir.

 İxtisas attestatının verilməsi məqsədilə müsabiqənin keçirilməsi ilə əlaqədar 26 fevral 2021-ci il tarixində Komitədə 7 nəfər əməkdaşdan ibarət yaradılmış Müsabiqə Komissiyasının mütəmadi olaraq iclasları keçirilir.

 Müsabiqə test imtahanından və müsahibədən ibarətdir. Müsabiqə proqramının və imtahan sualları toplusunun hazırlanmasına komitənin əməkdaşları, eləcə də pedaqogika, psixologiya və ya uşaq psixiatriyası sahələri üzrə mütəxəssislər cəlb olunmuşdur. İmtahan sualları toplusu Komissiyanın qapalı iclasında baxılıb təsdiq edilmişdir. Komissiya tərəfindən həmçinin imtahan suallarına düzgün cavabların siyahısını hazırlamış və onun konfidensiallığı təmin edilir.

 20 may 2021-ci il tarixində Dövlət Komitəsi tərəfindən rəsmi informasiya ehtiyatında, eləcə də Facebook səhifəsində yerləşdirilmiş, informasiya məhsulunun yaş təsnifatının aparılması üzrə ekspertlərə ixtisas attestatının verilməsi məqsədilə keçiriləcək müsabiqəyə sənəd qəbulu elanı ilə əlaqədar 2021-ci il ərzində Komitəyə daxil olmuş 2 ekspert təşkilatının müraciəti əsasında, ümumilikdə 5 ekspert namizədinin sənədləri təqdim olunmuş, onlardan 3-ünün imtahana buraxılması haqqında Müsabiqə Komissiyası tərəfindən qərar qəbul edilmişdir.

13 dekabr 2021-ci il tarixində müsabiqənin test imtahanı keçirilmişdir. İmtahanda iştirak etmiş 3 namizəddən heç biri tələb olunan (25 və daha çox) keçid balını toplaya bilməmiş, bu səbəbdən müsabiqənin müsahibə mərhələsi təşkil olunmamışdır.

12 yanvar 2022-ci il tarixində Dövlət Komitəsi müsabiqəyə növbəti dəfə sənəd qəbulu elan etmişdir. Elan Komitənin rəsmi informasiya ehtiyatında, eləcə də Facebook səhifəsində yerləşdirilmiş, aidiyyəti üzrə müxtəlif ekspert təşkilatları bununla əlaqədar məlumatlandırılmışdır.

Elan ilə əlaqədar 1 ekspert təşkilatının müraciəti əsasında 3 ekspert namizədinin sənədləri təqdim olunmuşdur.

 Müsabiqə Komissiyasının qərarına əsasən, 11 may 2022-ci il tarixində müsabiqənin test imtahanı, 23 may 2022-ci il tarixində müsabiqənin ikinci mərhələsi olan müsahibə keçirilmişdir.

Müsabiqə Komissiyasının iclası keçirilmiş, müsabiqənin hər iki mərhələsindən müvəffəqiyyətlə keçmiş namizəd Səidə Musayevaya ixtisas attestatının verilməsi barədə qərar qəbul edilmişdir.

03 iyun 2022-ci il tarixində Dövlət Komitəsinin sədr müavini, Müsabiqə Komissiyasının sədri Aynur xanım Sofiyeva, ekspert təşkilatı “Narınc Psixologiya Mərkəzi” MMC-nin nümayəndəsi, Səidə Musayevanın iştirakı ilə görüş keçirilmiş, informasiya məhsulunun yaş təsnifatının aparılması üzrə ixtisas attestatı təqdim olunmuş, “Uşaqların zərərli informasiyadan qorunması haqqında” Qanunun icrası istiqamətində məsələlər müzakirə edilmiş, ekspertə gələcəkdə informasiya məhsullarının ekspertizası ilə bağlı tövsiyələr verilmişdir.

7 iyun 2022-ci il tarixində Komitənin rəsmi internet informasiya ehtiyatında növbəti müsabiqəyə sənəd qəbulu ilə bağlı elan yerləşdirilmişdir.

(<http://www.scfwca.gov.az/post/3011/ekspertlere-ixtisas-attestatinin-verilmesi-meqsedile-kecirilecek-musabiqeye-sened-qebulu-elan-edilir> )

Əlavə olaraq qeyd edirik ki, Dövlət Komitəsi tərəfindən ekspertlərin və ekspert təşkilatlarının reyestri aparılır, təqdim olunmuş ixtisas attestatları barədə məlumatlar rəsmi internet informasiya ehtiyatında yerləşdirilir.

Eyni zamanda “Uşaqların zərərli informasiyadan qorunması haqqında” Azərbaycan Respublikasının Qanununun icrası ilə əlaqədar, Komitədə 17 iyun 2021-ci il tarixində informasiya məhsulunun yaş təsnifatının aparılması üzrə Ekspert Şurası yaradılmışdır. Azərbaycan Respublikası Nazirlər Kabinetinin 2020-ci il 29 iyul tarixli 269 nömrəli Qərarı ilə təsdiq edilmiş “İnformasiya məhsulunun yaş təsnifatının aparılması üzrə Ekspert Şurasının Əsasnaməsi”nə əsasən Ekspert Şurası Komitənin, Azərbaycan Respublikası Audiovizual Şurasının, Azərbaycan Respublikası Mədəniyyət Nazirliyinin, Azərbaycan Respublikası Rəqəmsal İnkişaf və  Nəqliyyat Nazirliyinin nümayəndələrindən və 3 (üç) müstəqil ekspertdən ibarətdir. Ekspert Şurası informasiya məhsulunun yaş təsnifatının aparılması üzrə ekspert rəyindən razı olmayan hüquqi və ya fiziki şəxslərin (ekspertizanı sifariş edən şəxslərin) şikayətlərinə baxır və bu sahədə qabaqcıl təcrübənin öyrənilməsi və həyata keçirilməsi üçün tədbirlər görür.